GRB

**REPUBLIKA HRVATSKA**

**VARAŽDINSKA ŽUPANIJA**

**OPĆINA CESTICA**

**Općinsko vijeće**

**KLASA: 021-05/18-01/**

**URBROJ: 2186/03-02-18-**

**Cestica, 06.09.2018.**

**ZAPISNIK**

sa 9. sjednice Općinskog vijeća Općine Cestica održane dana 05. rujna 2018. godine u prostorijama Općine Cestica s početkom u 19,00 sati.

**PRISUTNI VIJEĆNICI:** Darko Majhen, Marina Košutar, Stjepan Bistrović, Ivan Posavec, Darijan Vinter, Tanja Veršić, Denis Kotolenko, Marjan Županić, Ivan Hohnjec, Vlado Hip, Nives Božić, Milan Borak, Ivan Bednjanić Bunić, Tomislav Lazar, Lucija Rodeš

**ODSUTNI VIJEĆNICI: -**

**OSTALI PRISUTNI:** Mirko Korotaj, Žarko Rodeš, Ksenija Borić

**ZAPISNIČAR:** Karmen Emeršić

Predsjednik Vijeća Darko Majhen otvara 9. sjednicu Općinskog vijeća Općine Cestica, pozdravlja sve vijećnike, te konstatira da od ukupno 15 vijećnika/ca ima prisutnih 13 vijećnika/ca, da postoji kvorum te se Odluke mogu donositi pravovaljano.

Nadalje govori o tome kako su vijećnici u materijalima dobili i Zapisnik sa 8. sjednice na uvid te pita prisutne da li ima kakvih primjedaba na Zapisnik? Nema primjedbi na Zapisnik i stavlja Zapisnik sa 8. sjednice na usvajanje. Od 13 vijećnika svi glasaju za te predsjednik vijeća konstatira da je Zapisnik sa 8. sjednice usvojen jednoglasno.

Prelazi se na Aktualni sat, pa predsjednik vijeća daje mogućnost vijećnicima/cama da postave pitanja.

**Slijede pitanja vijećnika:**

Vijećnik Denis Kotolenko pita koje su sve dionice asfaltirane po našoj općini, moli načelnika da malo kaže o asfaltiranjima nerazvrstanih cesta koje su se u zadnje vrijeme vršile.

Vijećnik Vladi Hip pozdravlja sve prisutne i postavlja pitanje da li i ove godine općina sudjelovala u nabavi udžbenika i radnih bilježnica. Nadalje govori da je primijetio da se počelo s zamjenom javne rasvjete, te ga zanima kada se planira završetak tih radova.

Vijećnik Stjepan Bistrović pozdravlja prisutne i postavlja pitanje kakve se aktivnosti provode na deponiji Gornje Vratno, da li se planira sanacija i zatvaranje ili otvaranje nove kazete.

Predsjednik vijeća konstatira da se sjednici pridružio vijećnik Tomislav Lazar te da je sada prisutno 14 vijećnika/ica.

Vijećnik Tomislav Lazar postavlja pitanje vezano za predstavljanje općine u atriju Županijske palače za vrijeme Špancirfesta. Tko je odredio predstavnike koji će predstavljati općinu, te zašto nisu svi pozvani.

Predsjednik vijeća konstatira da se sjednici pridružila vijećnica Rodeš Lucija, te da je sada prisutno 15 vijećnika/ica.

**Slijede odgovori općinskog načelnika:**

Načelnik pozdravlja prisutne.

Na pitanje vijećnika Denisa Kotolenka načelnik odgovara da je asfaltirano više dionica: Lovrečan – Županić, Falinić Breg – Dobrotić, Falinić Breg- Prekorje, Falinić Breg – odvojak Žućo, Spevan, Natkrižovljan – Benko, Križanče – Gunzi, Gradišće – Milec breg, Lovrečan Breg – Grđan, Dubrava Križovljanska. Jedan dio radova se sad završava, vrijednost tih radova je 2.500.000,00 kuna.

Na pitanje vijećnika Hip Vlado odgovara da će općina i ove godine sudjelovati kao i do sada u nabavi radnih bilježnica, atlasa i mapa. Financirati ćemo i manji dio knjiga koje su uništene u razmjeni, dogovoren je i produženi boravak djece za što će Županija dati besplatno školski prostor, grijanje, struju, i 100,00 kuna po djetetu za produženi boravak. Roditelji će morati izdvojiti 350,00 kuna po djetetu za produženi boravak, a Općina Cestica će platiti 100.000,00 kuna učitelje koji će raditi na produženom boravku.

Zamjena javne rasvjete je započela, stručni dio je vodio zamjenik Žarko Rodeš, što je kvalitetno napravljeno, a radovi će trajati do konca godine.

Na pitanje vijećnika Stjepana Bistrovića načelnik odgovara da se svi sjećaju odluke vijeća o zatvaranju odnosno prestanku prihvata smeća na deponiju u Gornjem Vratnu. Kako je to bila ishitrena odluka, potrebno je prema zakonskim odredbama provesti zatvaranje deponije i provesti postupak zatvaranja u skladu s Planom zatvaranja odlagališta.

Na pitanje vijećnika Tomislava Lazar načelnik odgovara da je na poziv Varaždinske županije, Općina pristala da jedan dan za vrijeme Špancirfesta bude predstavljanje općine kroz određenu priču, složili smo priču od gastronomije, vinogradarstva, ručnih radova i modne revije donjeg rublja, a mjesta su bila ograničena tako da u tu priču nismo mogli uključiti sve s našeg područja, pa smo tako odabrali nekolicinu koju su bili spremni za izlaganje i koji najčešće budu na takvim izlaganjima, a općina je otvorena za sve suradnje. Ukoliko netko želi sudjelovati u takvim predstavljanjima potrebno se samo javiti u Jedinstveni upravni odjel.

Predsjednik vijeća zahvaljuje te prelazi na utvrđivanje predloženog dnevnog reda te govori da su svi dobili prijedlog u materijalima.

Pita da li ima netko dopunu dnevnog reda?

Pošto nadopuna nema stavlja predloženi dnevni red na usvajanje. Svi prisutni vijećnici glasaju za. Predsjednik vijeća konstatira da je dnevni red prihvaćen jednoglasno, sa 15 glasova:

**Dnevni red:**

1. Prihvaćanje Polugodišnjeg izvještaja o izvršenju Proračuna Općine Cestica na dan 30.06.2018. godine i Polugodišnjeg izvještaja o provedbi Plana razvojnih programa – investicije Općine Cestica od 01.01. do 30.06.2018. godine,
2. Izvješće o radu načelnika za razdoblje od 01.01.2018. do 30.06.2018. godine,
3. Prijedlog Odluke o dodjeli javnih priznanja Općine Cestica u 2018. godini,
4. Prijedlog Odluke o povećanju ekonomske cijene vrtića,
5. Prijedlog Odluke o sufinanciranju smještaja djece u predškolsku ustanovu,
6. Prijedlog Odluke o davanju suglasnosti za provedbu ulaganja „Rekonstrukcija građevine javne namjene – adaptacija potkrovlja postojećeg Društvenog doma Gornje Vratno u multifunkcionalni centar“,
7. Prijedlog Odluke o izmjeni i dopuni Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama na području općine Cestica

**Točka 1.**

**PRIHVAĆANJE POLUGODIŠNJEG IZVJEŠTAJA O IZVRŠENJU PRORAČUNA OPĆINE CESTICA NA DAN 30.06.2018. GODINE I POLUGODIŠNJEG IZVJEŠTAJA O PROVEDBI PLANA RAZVOJNIH PROGRAMA – INVESTICIJE OPĆINE CESTICA OD 01.01.2018. DO 30.06.2018.**

Predsjednik vijeća otvara točku 1. Prihvaćanje Polugodišnjeg izvještaja o izvršenju Proračuna Općine Cestica na dan 30.06.2018. godine i Polugodišnjeg izvještaja o provedbi Plana razvojnih programa – investicije Općine Cestica od 01.01. do 30.06.2018. godine, govori da su prijedlog svi primili u materijalima, te moli načelnika za obrazloženje.

Načelnik govori da je vidljivo iz dostavljenih materijala da je manjak za prvih 6 mjeseci sveden na 1.840,602,85 kuna, ostalo je sve navedeno u priloženom obrazloženju pa moli za pitanja ako ima nejasnoća.

Predsjednik vijeća otvara raspravu.

Vijećnik Stjepan Bistrović govori da nema nekih primjedbi osim za stavku naplaćenih kazni. 100,00 kn je naplaćeno, misli da treba malo više voditi brigu oko općine, ima smeća u prirodi i vidljivo je dok se vozite po poljskim putevima i u Gornjem Vratnu i u Virje Križovljansko. Predlaže da se na takve kritične točke postavi video nadzor, postoje kamere koje danas nisu skupe i imaju svoje napajanje.

Načelnik objašnjava da je to problem već višegodišnji, i da se radi većinu o istim lokacijama. Općina je dio i dala očistiti ali ponavljaju se radnje i da će se pristupiti rješavanju na drugi način. Komunalni redar reagira na svaku prijavu i po službenoj dužnosti rješava predmete.

Predsjednik vijeća zatvara raspravu po točci 1. dnevnog reda, te daje Polugodišnji izvještaj o izvršenju Proračuna Općine Cestica na dan 30.06.2018. godine i Polugodišnji izvještaj o provedbi Plana razvojnih programa – investicije Općine Cestica od 01.01. do 30.06.2018. godine na usvajanje. Od 15 vijećnika, svi glasaju za. Predsjednik vijeća konstatira da je Polugodišnji izvještaj o izvršenju Proračuna Općine Cestica na dan 30.06.2018. godine i Polugodišnji izvještaj o provedbi Plana razvojnih programa – investicije Općine Cestica od 01.01. do 30.06.2018. godine, **usvojen** **jednoglasno**.

**Točka** **2.**

**IZVJEŠĆE O RADU NAČELNIKA ZA RAZDOBLJE OD 01.01.2018. DO 30.06.2018. GODINE**

Predsjednik vijeća otvara točku 2. Izvješće o radu načelnika za razdoblje od 01.01.2018. godine do 30.06.2018. godine.

Načelnik govori da je u izvješću navedeno odrađeno i ono što je u tijeku u posljednjih 6 mjeseci. Radilo se puno i kvalitetno, u šestomjesečnom razdoblju ugovoreno je 9 novih ugovora o sufinanciranjima i financiranjima različitih projekata, asfaltirale su se dionice, radilo se na komunalnom uređenju i sve tekuće stvari koje su uobičajene. Nastaviti će se tim tempom i dalje, nadamo se jednako uspješno kao do sada.

Predsjednik vijeća zahvaljuje načelniku, otvara raspravu.

Nitko se ne javlja za raspravu.

Predsjednik vijeća zatvara raspravu po točci 2. dnevnog reda, i daje Izvješće o radu načelnika za razdoblje od 01.01.2018. godine do 30.06.2018. godine na usvajanje. Od 15 vijećnika, svi glasaju za. Predsjednik vijeća konstatira da je Izvješće o radu načelnika za razdoblje od 01.01.2018. godine do 30.06.2018. godine **usvojeno jednoglasno**.

**Točka 3.**

**PRIJEDLOG ODLUKE O DODJELI JAVNIH PRIZNANJA OPĆINE CESTICA U 2018. GODINI**

Predsjednik vijeća otvara točku 3. i daje riječ načelniku. Načelnik govori da je objavljen javni poziv za predlaganje kandidata, da su pristigla dva prijedloga, jedan Hrvatske narode stranke – liberalni demokrati, Podružnica Cestica i drugi prijedlog fizičke osobe Franje Talana. Prijedlozi su stavljeni u materijal za vijeće kako bi mogli vidjeti tko su predloženi i obrazloženja.

Predsjednik vijeća otvara raspravu.

Nitko se ne javlja za raspravu te predsjednik vijeća daje Prijedlog Odluke dodjeli javnih priznanja na usvajanje. Od 15 vijećnika, svi glasaju za. Predsjednik vijeća konstatira da je Odluka o dodjeli javnih priznanja Općine Cestica u 2018. godine **usvojena jednoglasno**.

**Točka 4.**

**PRIJEDLOG ODLUKE O POVEĆANJU EKONOMSKE CIJENE VRTIĆA**

Predsjednik vijeća otvara točku 4. te daje riječ načelniku.

Načelnik objašnjava da je Jedinstveni upravni odjel zaprimio prijedlog za povećanje cijene dječjeg vrtića od strane Dječjeg vrtića „Zeko“. Shodno materijalima, i obrazloženjima predlaže prihvaćanje prijedloga Odluke povećanja cijene na 1.400,00 kuna po djetetu, odnosno za 155,00 kuna po djetetu u odnosu na dosadašnju cijenu.

Predsjednik vijeća otvara raspravu.

Vijećnik Stjepan Bistrović postavlja pitanje na koga pada teret povećanja cijene?

Načelnik odgovara da će razliku cijene platiti Općina, što je vidljivo i iz Odluke koja slijedi na dnevnom redu, cijena koju plaćaju roditelji ostaje ista.

Vijećnica Lucija Rodeš se javlja i govori da li će se početi sa popodnevnom smjenom u dječjem vrtiću, da ima informacije da bi se moglo krenuti sa time.

Načelnik govori da će se do Nove godine pokrenuti anketiranje zainteresiranih, ukoliko bude dovoljnog interesa krenuti će se sa dogovorom oko popodnevne smjene.

Nitko se više ne javlja za raspravu te daje točku 4. Prijedlog Odluke o povećanju ekonomske cijene vrtića na usvajanje.

Od 15 vijećnika, svi glasaju za. Predsjednik vijeća konstatira da je točka 4. **usvojena jednoglasno**.

**Točka 5.**

**PRIJEDLOG ODLUKE O SUFINANCIRANJU SMJEŠTAJA DJECE U PREDŠKOLSKU USTANOVU**

Predsjednik vijeća otvara točku 5. te daje riječ načelniku.

Načelnik govori da je vezano na prethodno usvojenu Odluku potrebno donijeti i novu Odluku o sufinanciranju smještaja djece u predškolsku ustanovu. Predloženi omjer sufinanciranja je takav da povećanje cijene snosi Općina, a roditeljima cijena sufinanciranja ostaje ista. Predlaže da se prihvati takva Odluka.

Predsjednik vijeća otvara raspravu.

Nitko se ne javlja za raspravu, te daje točku 5. Prijedlog Odluke o sufinanciranju smještaja djece u predškolsku ustanovu na usvajanje.

Od 15 vijećnika, svi glasaju za. Predsjednik vijeća konstatira da je točka 5. **usvojena jednoglasno**.

**Točka 6.**

**PRIJEDLOG ODLUKE O DAVANJU SUGLASNOSTI ZA PROVEDBU ULAGANJA „REKONSTRUKCIJA GRAĐEVINE JAVNE NAMJENE – ADAPTACIJA POTKROVLJA POSTOJEĆEG DRUŠTVENOG DOMA GORNJE VRATNO U MULTIFUNKCIONALNI CENTAR“**

Predsjednik vijeća otvara točku 6. te govori da je takva odluka već bila na dnevnom redu vijeća, za prethodni natječaj na kojem nije projekt prošao. Imamo mogućnost ponovo prijaviti projekt, za što je potrebna nova Odluka o suglasnosti, i iz tog razloga je stavljen Odluka na dnevni red, te moli da se takva prihvati.

Predsjednik vijeća otvara raspravu.

Vijećnik Stjepan Bistrović govori da bi trebalo obratiti pozornost na dotrajale grede koje su u lošem stanju.

Predsjednik vijeća govori da je sve pregledano prilikom postavljanja fotonaponskih ćelija, i da je sve u zadovoljavajućem stanju.

Nitko se ne javlja za raspravu, te daje točku 6. na usvajanje.

Od 15 vijećnika, svi glasaju za.

Predsjednik vijeća konstatira da je točka 6. **usvojena jednoglasno**.

**Točka 7.**

**PRIJEDLOG ODLUKE O IZMJENI I DOPUNI ODLUKE O UVJETIMA I NAČINU DRŽANJA KUĆNIH LJUBIMACA I NAČINU POSTUPANJA S NAPUŠTENIM I IZGUBLJENIM ŽIVOTINJAMA TE DIVLJIM ŽIVOTINJAMA NA PODRUČJU OPĆINE CESTICA**

Predsjednik vijeća otvara točku 7. te daje riječ načelniku.

Načelnik govori da je sazvan sastanak sa gđom. Natalijom Ježek Zenkel, od strane Varaždinske županije u vezi Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama na području općine Cestica koju je Općinsko vijeće Općine Cestica donijelo na svojoj 7. sjednici. Koordinacijska skupina koja je osnovana u Županiji traži da se Odluka izmijeni, odnosno da se u Odluku uvrsti odredba o obveznoj sterilizaciji životinja. Na razini Ministarstva se priprema projekt na koji bi se prijavili i proveli sterilizaciju životinja na području gdje žive Romi. Kako bi se mogao projekt provesti potrebno je staviti tu odredbu u Odluku, te predlaže da se prihvati. Radi se o pozitivnoj odredbi, koja će se primjenjivati u iznimnim slučajevima, ali je potrebno da ju imamo.

Predsjednik vijeća otvara raspravu.

Vijećnica Lucija Rodeš se javlja i govori da postoje čopori divljih pasa koji lutaju područjem općine, Vratno Otok, Otok Virje, Radovec Polje, nada se da će se time riješiti i taj problem iako zna da je to dugotrajan proces.

Nitko se ne javlja za raspravu, te daje točku 7. na usvajanje.

Od 15 vijećnika, svi glasaju za.

Predsjednik vijeća konstatira da je točka 7. **usvojena jednoglasno**.

Predsjednik vijeća konstatira da je dnevni red iscrpljen te se zahvaljuje vijećnicima/cama na dolasku. Predsjednik vijeća zaključuje 9. sjednicu Općinskog vijeća Općine Cestica.

Sjednica završila u 20,25 sati.

ZAPISNIČAR:

Karmen Emeršić

PREDSJEDNIK OPĆINSKOG VIJEĆA:

Darko Majhen, mag. pol.